《晋阳怀古 其六 怀阳谏议》
明代·何乔新

晴壑凝黛色，寒溪漾澄流。眷昔阳谏议，韬光此夷犹。

贤声彻黼座，徵诏来林丘。遂辞鹿豕群，去与鹓鹭游。

谓公当謇謇，而公但悠悠。青蝇忽止藩，贤相投荒陬。

公乃叩阁争，累疏不自休。精忠贯皎日，劲气凌清秋。

白麻不果降，憸佞恚且羞。公殁数百载，士风日以偷。

旖旎荃与蕙，兹焉化为茅。朝阳无鸣凤，立仗多骅骝。

思公不可见，怅然抱孤忧。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。